Nicollette Sheridanová

Nicollette Sheridanová (; * 21. november 1963, Worthing, Sussex, Anglicko) je americká herečka a bývalá modelka, ktorá je známa z televízneho seriálu Zúfalé manželky (20042009).

 Detstvo a mladosť 
Sheridanová sa narodila vo Worthingu v Anglicku ako dcéra herečky Sally Adams (nar. 1947), ktorá ju porodila už ako šestnásťročná. Keď mala Sheridanová menej než rok, otec rodinu opustil a odvtedy sa s ním nestretla.

V roku 1969 si jej matka Sally, ktorá v tom čase vystupovala pod umeleckým menom Dani Sheridan, zahrala v bondovke V tajnej službe Jej veličenstva, kde stvárnila jednu z Blofeldových „Anjelov smrti“. Práve pri nakrúcaní sa zoznámila s hercom Tellym Savalasom, predstaviteľom Blofelda. Ten sa neskôr stal jej životným partnerom a nevlastným otcom Sheridanovej.

Ako desaťročná, v roku 1973 sa s matkou presťahovala zo Spojeného kráľovstva do Spojených štátov.

 Kariéra 
Sheridanová svoju kariéru odštartovala ako modelka – pózovala pre Vogue aj Cosmopolitan a zaujala reklamou na Martini, kde sa na kolieskových korčuliach preháňala po Los Angeles. Herecky debutovala v roku 1984 v seriáli Paper Dolls, no ten skončil po pár mesiacoch. O rok neskôr si zahrala vo filme The Sure Thing a v televíznom pilote Dark Mansions (1986).

Prielom prišiel, keď sa pridala k obsadeniu seriálu Knots Landing v rokoch 1986 až 1993, po boku hercov ako Donna Mills a Julie Harris. Za svoj herecký úspech získala dve ceny Soap Opera Digest. V roku 1991 ju časopis People zaradil medzi „50 najkrajších ľudí sveta“.

V priebehu 90. rokov sa Sheridanová uchádzala o postavu Rachel v Priateľoch a postavu Grace z televízneho seriálu Will & Grace.

V roku 2004 získala rolu Edie Britt v seriáli Zúfalé manželky. Pôvodne malo ísť len o vedľajšiu postavu, no Edie sa stala súčasťou hlavného deja. Sheridanová pôvodne skúšala konkurz na Bree Van de Kamp, ktorú neskôr stvárnila Marcia Cross. V roku 2005 bola za rolu nominovaná na Zlatý glóbus. Zo seriálu odišla v roku 2009, keď jej postava zomrela. Na rozdiel od iných hercov sa v záverečnej epizóde (2012) už neobjavila. V roku 2010 zažalovala tvorcu Marca Cherryho a stanicu ABC za údajné napadnutie a neoprávnené prepustenie, no po sérii procesov a odvolaní súdy rozhodli, že jej zmluva jednoducho nebola predĺžená, a žalobu zamietli.

Po odchode zo Zúfalých manželiek sa Sheridanová objavila v niekoľkých televíznych a nezávislých projektoch.

V rokoch 2018 až 2019 stvárnila ikonickú Alexis Carrington v reboote seriálu Dynasty na stanici The CW. Za svoj výkon získala pozitívne recenzie, no po dvoch sezónach odišla, aby sa mohla starať o svoju ťažko chorú matku.

V roku 2023 bolo oznámené, že sa predstaví v televíznom filme Ladies of the '80s: A Divas Christmas, kde si zahrala po boku Loni Anderson, Lindy Gray, Morgan Fairchild a Donny Mills.

 Súkromný život 
V 80. rokoch chodila Sheridanová s idolmi tínedžeriek Leifom Garrettom a Scottom Baiom. V roku 1991 sa vydala za herca Harryho Hamlina, no už o rok sa rozviedli. Neskôr tri roky tvorila pár so spevákom Michaelom Boltonom a istý čas žila aj s Austrálčanom Simonom Mainom, ktorý bol v roku 2000 odsúdený za obchodovanie s drogami.

V rokoch 2004 až 2005 bola zasnúbená so švédskym trénerom Nicklasom Söderblomom. Krátko nato obnovila vzťah s Boltonom, s ktorým sa zasnúbila v roku 2006, dokonca spolu naspievali duet. Vzťah sa však v roku 2008 definitívne skončil.

V decembri 2015 sa vydala za Aarona Phypersa, no manželstvo trvalo len pol roka; rozvod bol zrealizovaný v roku 2018. O rok neskôr Sheridanová spustila vlastnú značku prírodnej kozmetiky Biolumière Organics.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Dabingové herečky USA
Kategória:Televízne herečky USA mydlových opier
Kategória:Osobnosti USA anglického pôvodu